অসমত চলি থকা এন আৰ চি উন্নীতকৰণ প্ৰক্ৰিয়াক বাঙালী বিদ্বেষৰ ৰূপ দিব খোজা অসম বিশ্ববিদ্যালয়ৰ প্ৰাক্তন উপাচাৰ্য তপোধীৰ ভট্টাচাৰ্যই পুনৰ বিতৰ্কিত মন্তব্য কৰিছে এন আৰ চিক লৈ।
৩০ জুলাইত চূড়ান্ত খচৰা প্ৰকাশৰ পাছত কলকাতাৰ পৰা প্ৰকাশিত 'আজকাল' নামৰ কাকতখনত ভট্টাচাৰ্যই এন আৰ চিক একাংশ মানুহক ৰাষ্ট্ৰহীন কৰাৰ চক্ৰান্ত বুলি অভিহিত কৰিছে। তেওঁ এন আৰ চিৰ খচৰাৰ পৰা বাঙালীসকলক ষড়যন্ত্ৰমূলকভাৱে আৰু ইচ্ছাপূৰ্বক বাদ দিয়াৰ অভিযোগ আনি আপত্তিজনক মন্তব্যৰে কয়, "আমি ৰোহিংহা নে ইহুদি?" তেওঁ বাঙালী মানেই অস্পৃশ্য হৈ পৰিছে বুলিও মন্তব্য কৰে।
"বাঙালী ভাষা কোৱাটো কি অপৰাধ নেকি?" এইবুলি প্ৰশ্ন কৰিছে বুদ্ধিজীৱীজনে।
তেওঁ অসত্য তথ্য দাঙি ধৰি এন আৰ চিৰ চূড়ান্ত খচৰা প্ৰকাশৰ পাছত ৰাজ্যত ৰুদ্ধশ্বাস পৰিস্থিতিৰ সৃষ্টি হোৱা বুলি কাকতখনক জানিবলৈ দিছে। তেওঁৰ মতে শিলচৰ চহৰকে ধৰি বৰাক উপত্যকাৰ বিভিন্ন এলেকাত মানুহ শংকিত হৈ পৰিছে।
আনহাতে তপোধীৰ ভট্টাচাৰ্য্যই মমতা বেনাৰ্জীক সমৰ্থন কৰি কয় যে দিদিয়ে স্পষ্ট বক্তব্য ৰাখিছে আৰু তেওঁ ধন্যবাদৰ পাত্ৰ।
উল্লেখযোগ্য যে তপোধীৰ ভট্টাচাৰ্যৰ পৰিয়ালৰ কেইবাজনো লোকৰ নাম এন আৰ চিৰ চূড়ান্ত খচৰাত অন্তৰ্ভুক্ত নহ'ল বুলি জানিব পৰা গৈছে।
মন কৰিব লগীয়া যে শিলচৰস্থিত বাঙালী বুদ্ধিজীৱীজনৰ বিৰুদ্ধে পূৰ্বেও এন আৰ চি সন্দৰ্ভত অপপ্ৰচাৰ চলোৱা আৰু উচটনিমূলক তথা জাতিগত বিদ্বেষ বিয়পাব পৰা মন্তব্য দিয়াৰ অভিযোগত দিচপুৰ থানাত গোচৰ ৰুজু হৈছিল।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
